Karansén 10
Diina bɛrɛ yé lɔnna di ?
1. Diina bɛrɛ yé kélén pé lé di ?
Isa ka ala karandénlu karan diina kélén pé lé ma : mɛn kɔni diyani Alla ɲɛ. A ka a fɔ kô wô yé sila lé di mɛn yé mɔɔ laséla habadan nimaya rɔ. Isa ka a fɔ kô : “ A sɔrɔnbalu ma siya. ” (Matiyu 7:14). Alla yé sɔnna diina kélén pé lé ma, mɛn yé a Kumankan latamala. Alla batolaa bɛrɛlu bɛɛ ladɛnni dɛnkɛnɛya kélén pé lé rɔ. — Mɛn karan Yohana 4:23, 24 ; 14:6 ; Éfɛze kalu 4:4, 5.
2. Isa ka mun fɔ ka bɛn wuya kristakɔkalu la kô ma ?
Isa ka a fɔ kô wuya kéladénlu tun di kristakɔkaya kɔsɔ. Élu ni batolila bɛrɛlu tɛ kélén di. Élu yé a fɔla kô élu yé kristakɔkalu lé di. Kɔni élu sɔn yé a yirala kô élu tɛ kristakɔka bɛrɛlu di. Munna ? Baa, diina bɛrɛ lé disé mɔɔlu kɛla kristakɔka bɛrɛlu di, mɛnlu yé lɔnna élula kɛwali ɲumanlu fɛ. — Mɛn karan Matiyu 7:13-23.
3. I disé diinala bɛrɛlu lɔnna di ?
Diinala bɛrɛlu yé lɔnna tɔmaséré lôlu (5) ninlu lé ma :
Diinala bɛrɛlu yé Kitabu gbiliyala ; élu ɲanan, Alla Kumankan lé. Élu yé élu lɔdjala ka Kitabu la sariyalu latama. Wô rɔ, diina bɛrɛ ni diina mɛnlu farani mɔɔnifinlu la lɔnniya la, wôlu fila bɔni tɛ ɲɔn na (Matiyu 15:7-9). Diinala bɛrɛlu tɛ kawandili kɛla ka bɛn kô dô ma, ka ban ka wa kô gbɛrɛ kɛ. — Mɛn karan Yohana 17:17 ; Timoté II 3:16, 17.
Diinala bɛrɛlu yé Alla tɔɔ, Yahuwa, buɲala. Isa ka Alla tɔɔ buɲa, kamasɔrɔn a ka a yira mɔɔlu la. A ka mɔɔlu madɛmɛn sa wôlu yé Alla lɔn, ka a fɔ wôlu ɲɛ kô wôlu yé Alla matara kôsa Alla tɔɔ yé saniɲan (Matiyu 6:9). I yé yɔrɔ mɛn rɔ, diina djuma yé Alla tɔɔ yirala mɔɔlu la yén dɔ ? — Mɛn karan Yohana 17:26 ; Rome kalu 10:13, 14.
Diinala bɛrɛlu yé kawandili kɛla ka bɛn Alla la Mansaya ma. Alla ka Isa kéla kô a yé mɔɔlu kawandi ala la Mansaya la kibaro ɲuman ma. Alla la Mansaya kélén pé lé yé mɔɔnifinlu djigi di. Isa tola wô ɲafɔla mɔɔlu ɲɛ haan a saala lôn mɛn (Luku 4:43 ; 8:1 ; 23:42, 43). A ka a fɔ kô ala karandénlu tun di kawandili wô kɛ. Ikômi a tɛrɛ a kɛla ɲamɛn, djônlu yé Alla la Mansaya la kô ɲafɔla mɔɔlu ɲɛ bii, bôn kélén kélénna bɛɛ la ? — Mɛn karan Matiyu 24:14.
Kristakɔka bɛrɛlu sén tɛ dunuɲan djuuman mɛn la kôlu rɔ. I disé élu lɔnna fanan kô ninlu ma : élu sén tɛ mansaya ɲinin ni siiɲɔhɔya kɛlɛlu rɔ (Yohana 17:16 ; 18:36). Élu dôn tɛ bilala dunuɲan mɛn la miriya djuulu ni ala kôdjulu kɔ. — Mɛn karan Zaki 4:4.
Kanintéya bɛrɛbɛrɛ lé yé Kristakɔka bɛrɛlu tɛma. Kitabu sabu rɔ, élu yé sii suu bɛɛ buɲala. Wuya diinalu ba kɛ kɛlɛ kɔrɔdônna djamanalu tɛ, Alla batolaa bɛrɛlu tɛ sɔnna ka kɛlɛ kɛ (Mika 4:1-3, TMN). Alla batolaa bɛrɛlu yɛrɛ yé élu sé kô bɛɛ kɛla ka mɔɔ gbɛrɛlu madɛmɛn, ka élu djusu lɔ. — Mɛn karan Yohana 13:34, 35 ; Yohana I 4:20.
4. I disé diina bɛrɛ lɔnna butun ?
Diina djuma yé ala karan bɛɛ tala Alla Kumankan rɔ, ka Alla tɔɔ buɲa ? Ka ban ka a yira kô Alla la Mansaya kélén pé lé yé mɔɔnifinlu djigi di ? Diinala djumalu yé élu ɲɔn kaninna kôsɛbɛ, ka élu ban kɛlɛ kɛ kô ma ? Ila miriya yé di ka bɛn wô ma ? — Mɛn karan Yohana I 3:10-12.
min_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn